
EMLÉKEZTETŐ
Készült a Győr-Moson-Sopron Megyei Mérnöki Kamara 2012. november 19. napján, 14 órai kezdettel tartott elnökségi üléséről. 

Az ülés helye: 
Győr, Csaba u. 16., II.em./215.
Jelen vannak: 

Mellékelt jelenléti ív szerint

Az Elnökségi ülés határozatképes. A határozatok jelen emlékeztető mellékletében találhatók.
Jelenlévők a napirendet elfogadták. 
Az elnökségi ülés napirendje:

1. Tájékoztatás az elmúlt és leendő időszak történéseiről

· Küldöttgyűlés

· ÉVOSZ anyag

· Széchenyi Egyetem Műszaki Tudományi Kar
Bartal György elnök

2. Érdekérvényesítési Bizottság beszámolója

Csejtei György ÉB elnök
3. Tagfelvételek, engedélyek, fellebbezések. 

Barcsai Éva Magdolna titkár

4. Egyebek 

1. Napirendi pont: Tájékoztatás az elmúlt és leendő időszak történéseiről
Bartal György elnök az alábbiakról tájékoztatta az Elnökséget:
Küldöttgyűlés:
Az elmúlt heti rendkívüli elnökségi ülés a választmányi ülés, ill. a küldöttgyűlés előkészítéséül szolgált. A választmányi ülésen az egyik fő téma lesz a mérnöki, ill. építészeti tevékenységet végző vállalkozások, ill. egyéni vállalkozók mérnökkamarai regisztrációjának mikéntje. Döntenünk kellene arról, hogy ezzel kapcsolatban kamaránk (több megyéhez hasonlóan) fogalmazzon-e meg véleményt, vagy határozatot. 
Bogár Zsolt hozzászólása: 
Igen, álljunk ki határozottan a mellett, hogy a kamarai regisztráció ingyenes legyen.
Gyurkovics Zoltán hozzászólása:

Már csak azért is, mert ha a fizetési kötelezettség bekerül a rendszerbe – akár pillanatnyilag minimális díjjal is – számítani lehet rá, hogy egy későbbi módosítás során az a díj emelkedni fog.

Csejtei György hozzászólása: 

Teljes mértékben egyetértek, különösképpen azért is, mert nincs semmi garancia arra nézve, hogy a munkaerő piaci helyzet javulni fog a következő években.
Bukovics János hozzászólása: 

Az sem hagyható figyelmen kívül, hogy közben a továbbképzések díja is emelkedik, hiszen szigorúbban ítélik meg a pontokat, és így több rendezvényre kell elmenni.
Szép János hozzászólása:
Úgy tudom, csak arról alkothatunk véleményt, hogy a kamarai regisztráció díjköteles legyen-e vagy sem, mert magát a regisztrációs kötelezettséget már törvény írja elő.

Koch Péter hozzászólása: Az alapprobléma az, hogy a törvények a tervező és szakértő mérnökökre vonatkoznak csak, azokra a mérnökökre, akik a szolgáltatóknál, ill. a hatóságoknál a döntéseket hozzák, ill. a mi anyagainkat bírálgatják, azokra nem, pedig a bírálathoz és a döntéshozáshoz kellene a nagyobb felkészültség.
Bartal György: Akkor felolvasnám a határozati javaslatot. Aki egyetért, kézfeltartással jelezze, ill. aki tartózkodik, és aki ellenzi. Köszönöm, 7 igen és 1 ellenszavazattal a határozatot elfogadtuk. 

A határozat az emlékeztető mellékletében található.
ÉVOSZ anyag:
Gyurkovics Zoltán az alábbiakról tájékoztatta az Elnökséget:
Az Építési Vállalkozók Országos Szakszövetsége készített egy összefoglaló anyagot „Az építési ágazat súlyponti problémái, javaslatok ezek megoldásához” címmel, melyet megküldött a Magyar Mérnöki Kamarának azzal, hogy a hatáskörébe tartozó ügyeket képviselje. Küldtek továbbá egy kérdéslistát is a felvetett problémákhoz kapcsolódóan. Reagálásul az országos kamara alelnöke összeállított egy előterjesztést az MMK alelnöki tanácsa részére. Mindezeket az anyagokat az MMK továbbküldte a területi kamaráknak azzal, hogy amennyiben véleményük, észrevételük, javaslatuk van, mind az ÉVOSZ által felvetett problémákkal kapcsolatban, mind az előterjesztéssel kapcsolatban, akkor azt küldjék meg az MMK részére. Az ÉVOSZ anyaga természetszerűleg elsősorban a szakmunkákkal és a szakképzéssel foglalkozik, ehhez lenne jó nekünk hozzátenni a mérnöki munkával, mérnökképzéssel kapcsolatos javaslatainkat, észrevételeinket.
Bogár Zsolt és Csejtei György hozzászólása: 

Az előterjesztéssel nem kell foglalkozni, mert az meglehetősen semmitmondó, viszont a megküldött ÉVOSZ anyag és különösen a feltett kérdések nagyon izgalmasak.

Bartal György: Ha megfogalmaztok véleményeket és írásba foglaljátok, azt köszönettel veszem, és kérem, hogy csütörtökig küldjétek meg nekem, hogy továbbíthassam az országos kamara felé.
Széchenyi István Egyetem Műszaki Tudományi Kar :

Mint már az előző elnökségi ülésen is említettem, beszélgettem a Széchenyi István Egyetem Műszaki Tudományi Karának dékánjával és helyettesével, akik nem igazán tudták, hogy hogyan működik a Mérnöki Kamara, és azt sem, hogy csak jogosultsággal készíthetnek szakértői anyagokat. A hallgatók nyilván szintén nem tudnak ezekről. Ezért a kamaráról és a működéséről egy tájékoztatást adunk mind az oktatók, mind a diákok felé. A jogi kar dékánjával egyeztetek időpontot, hogy hogyan kerülhetünk be a tananyagba. Meghívót kapok a Műszaki Tudományi Kar Tanácsának ülésére is.
A napokban érkezett a kamaránkhoz egy etikai eljárás gyanús ügy is, ennek a rövid ismertetésére kérném az Érdekérvényesítő Bizottság elnökét.
Csejtei György ÉB elnök:

Igen, egy siófoki tervező panaszolt be egy győri kollégát azzal, hogy jogtalanul használta fel az ő védett szellemi termékét 2009-ben, amelyről csak most, 2012-ben szerzett tudomást. A győri kolléga szakértői jogosultsággal rendelkezik, tervezőivel nem. Levélben tájékoztatni fogjuk a panaszost arról, hogy a szellemi termék jogtalan használata miatt polgári peres eljárásban kérhet jogorvoslatot, erre vonatkozóan kamaránknak nincs hatásköre. Tájékoztatjuk arról is, hogy amennyiben etikai panaszt kíván tenni kollégánk ellen, akkor az etikai kódex megszegett pontjainak konkrét megjelölésével tegye azt meg.
Szalai Kálmán EFB elnök hozzászólása:
Mivel a jogsértés több, mint 2 évvel korábban történt, elvileg már elévült.

2. Napirendi pont: Érdekérvényesítési Bizottság beszámolója
Csejtei György ÉB elnök 
Az eddigi gyakorlat szerinti 8-10 db évenkénti munkahelyi ellenőrzésnek eddig nem volt akadálya, idén azonban, a munkák csökkenő száma miatt, csupán 4 ellenőrzésre tudtunk sort keríteni.
Év elején a győri Közlekedési Felügyelettel közösen tartottunk ellenőrzést. Két jogosultság nélküli tervezésre bukkantunk, az egyik eljárást megszüntettük, mert az aláíró 10 éve szüneteltetett tagsággal rendelkezett, a másik eljárásban elmarasztaltuk a kollégát, és középsúlyos etikai büntetést szabtunk ki rá.
A másik ellenőrzést a csornai önkormányzatnál tartottuk. Itt csak 1 db építési engedélyezési tervet tudtunk ellenőrizni.

3. Napirendi pont: Tagfelvételek, engedélyek, fellebbezések
Barcsai Éva titkár az alábbiakban ismertette a tagfelvételi kérelmeket, ill. a Minősítő Bizottságnak a jogosultsági kérelmekkel kapcsolatos álláspontját:

· 3 fő kérte felvételét a kamarába,
· 6 fő kérte tervezői, ill. szakértői jogosultságának meghosszabbítását, 

· 4 fő adta be tervezői, ill. szakértői jogosultságának megállapítása iránti kérelmét.
Az Elnökség egyhangú szavazással 3 határozatot hozott, amelyek jelen emlékeztető 1. sz. mellékletét képezik.

Az elmúlt időszakban fellebbezés nem érkezett Kamaránkhoz.

4. Napirendi pont: Egyebek

Bartal György elnök: A Mérnökbállal kapcsolatban előzetes felmérést végeztünk, és ez alapján azt kell mondanom, hogy a nagyon kevés számú jelentkező miatt nem kezdünk bele a szervezésbe.
A legközelebbi, idei záró elnökségi ülés dec. 10-én lesz, 13 órakor a Radó szigeten.
Egyéb napirendi pont nem lévén, az elnök az ülést bezárja.
– kmf. –

